DECIZIA CONSILIULUI
din 5 mai 2009
de modificare a Deciziei 2007/250/CE de autorizare a Regatului Unit de a introduce o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
(2009/439/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
având în vedere propunerea Comisiei,
întrucât:
(1)
Prin scrisoarea înregistrată la Secretariatul General al Comisiei la data de 28 iulie 2008, Regatul Unit a solicitat autorizarea de a continua aplicarea măsurii speciale de derogare de la articolul 193 din Directiva 2006/112/CE în ceea ce privește persoana obligată la plata taxei pe valoarea adăugată (TVA) către autoritățile fiscale prevăzută anterior prin Decizia 2007/250/CE a Consiliului (2).
(2)
În conformitate cu articolul 395 alineatul (2) din Directiva 2006/112/CE, Comisia a informat celelalte state membre, prin scrisoarea din 17 martie 2009, cu privire la cererea prezentată de Regatul Unit. Prin scrisoarea datată 20 martie 2009, Comisia a notificat Regatul Unit cu privire la faptul că este în posesia tuturor informațiilor pe care le consideră necesare pentru a evalua solicitarea sa.
(3)
Persoana obligată la plata taxei pe valoare adăugată în temeiul articolului 193 din Directiva 2006/112/CE este persoana impozabilă care furnizează bunurile. Cu toate acestea, actuala măsură de derogare a permis Regatului Unit să aplice până la 30 aprilie 2009, în anumite condiții, un mecanism de taxare inversă care presupunea ca, pentru anumite furnizări de telefoane mobile și dispozitive cu circuite integrate, plata TVA-ului să fie efectuată de persoana impozabilă căreia îi erau livrate bunurile, cu condiția ca valoarea impozabilă a bunurilor furnizate să fie de cel puțin 5 000 de GBP.
(4)
Scopul măsurii de derogare a fost acela de a combate anumite forme agresive de evaziune fiscală, în special schemele de tip carusel, prin care bunurile sunt furnizate de mai multe ori fără a se plăti TVA autorităților fiscale, dar cu emiterea către clienți a unei facturi valabile pentru deducerea TVA-ului. Aplicarea taxării inverse, fără plata efectivă a TVA-ului de client către furnizor, elimină posibilitatea comiterii unei astfel de evaziuni fiscale.
(5)
Având în vedere gravitatea aparentă a fenomenului de fraudă în materie de TVA din Regatul Unit, confirmată de informațiile prezentate de Regatul Unit, și efectul preventiv scontat al măsurii, măsura este considerată în continuare proporțională, deoarece prelungirea sa se limitează la o perioadă rezonabilă de timp și domeniul său de aplicare rămâne restrâns. Mai mult decât atât, nu constituie baza unei măsuri globale destinate instituirii unui sistem generalizat de taxare inversă.
(6)
Derogarea nu are un impact negativ asupra resurselor proprii ale Comunității provenind din TVA.
(7)
Ar trebui să se asigure continuitatea legală a măsurii,
ADOPTĂ PREZENTA DECIZIE:
Articolul 1
Articolul 4 din Decizia 2007/250/CE se înlocuiește cu următorul text:
„Articolul 4
Prezenta decizie expiră la 30 aprilie 2011.”
Articolul 2
Prezenta decizie se aplică de la 1 mai 2009.
Articolul 3
Prezenta decizie se adresează Regatului Unit al Marii Britanii și Irlandei de Nord.
Adoptată la Bruxelles, 5 mai 2009.